પહેલાંના સમયમાં લગ્ન વહેલા થતાં. વળી, દીકરીઓ ભણવા પણ જતી નહીં. અન્ય પ્રસંગોમાં પણ મહિલાઓને ખાસ લઈ જવામાં આવતી નહીં. માટે ઘરમાં જ રહેતી મહિલાઓ, યુવતીઓ કાપડનો વપરાશ કરતી, પણ આજે ગામડાની દીકરીઓ પણ ભણવા માટે બાજુના ગામ કે શહેર સુધી જાય છે. ઘણી જગ્યાએ તો ગામડાની યુવતી નોકરી પણ કરતી હોય છે, તે માટે અપડાઉન કરે છે. આવા સમયે તેમના માટે કપડાં કરતાં પેડ વધુ બેસ્ટ છે. હજુ પણ માસિકધર્મને લઈને દીકરીઓ અનેક માન્યતાઓમાં જકડાયેલી છે. ચાર દિવસ સુધી બહાર ન નીકળાય, કોઈ પણ વસ્તુને કે માણસને અડાય નહીં, ભૂલથી અડકી જવાય તો ઉપવાસ કરી પ્રાયશ્ચિત કરવું પડે તેવી અનેક માન્યતાઓ આજે પણ ગામડાંઓમાં અકબંધ છે, જે દૂર થવી જરૃરી છે.